《同阮时中秀才食笋二首 其一》
宋代·郭祥正

苍崖长龙孙，头角露已甚。呼丁恣庖割，移榻就浓荫。

恍疑羽林枪，罗列在紫禁。馀鞭横瘦蛇，密箨若纫纴。

亭亭风势匀，节节泉脉沁。藩垣谨藏护，宁使暴客闯。

烹调众云美，剪伐吾亦任。绕齿嚼冰澌，毛发寒以澿。

閒心本猿鸟，世咏嗟毒鸩。野逸谁所怜，愁思肠胃渗。

诗才君独勇，辨舌予久噤。酒行且莫辞，醉胆沧溟浸。

况逢尧舜治，面内来左衽。熙熙冠盖游，落落饱食饮。

鸾凤自横飞，燕雀蒙广荫。徘徊食笋谣，明发扁舟赁。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。